Fans venter spændt: Ringer John Cleese til Aarhus | Aarhus Festuge | stiften.dk
Fans venter spændt: Ringer John Cleese til Aarhus
Publiceret 02. september 2018 kl. 16:25
John Cleese er ikke den eneste gakkede fodgænger i verden. Generalinspektør Lars Møller, "John Cleese Society of Århus & Omegn" kan skam også en gakket gangart eller to. Foto: Axel Schütt
I Huset Carmel står festugen i en meget populær, engelsk komikers navn. Og måske slår han selv på tråden.
AARHUS: Monty Pythons Flyvende Cirkus. Halløj på Badehotellet, Life of Brian.
Sig titlerne, og fans af den engelske komiker, John Cleese, begynder straks at grine.
En hel del af fansene kan man i Aarhus Festuge finde i Huset Carmel på hjørnet af Klosterport og Nørre Allé.
Her holder John Cleese Society of Århus og Omegn - ja, det staves med bolle-å - en festival, der hylder den banebrydende komiker, der efterhånden er fyldt 78 år.
En humoristisk decennale, som selskabets generalinspektør, Lars Møller, kalder det.
John Cleese Society of Århus og Omegn holdt nemlig sin første festival i 1998, gentog den i 2008 og er nu i gang med tredje hyldest til John Cleese her i 2018.
Men hvorfor John Cleese?
Hvorfor er han så sjov, at han er en hel uges hyldest værd?
- Han er sjov, fordi han er en mester i at skabe de mest pinlige situationer. Og så give dem et twist, så de bliver sjove. Sådan som vi kender ham fra Halløj på Badehotellet, hvor Basil jo giver gæsterne den mest forfærdelige service, siger Lars Møller.
"De Splittergale" hedder orkestret, der indledte søndagens John Cleese-festival. Et symposium om humor og galskab. Foto: Axel Schütt
Kulsort humor
I 1969 stiftede John Cleese sammen med Eric Idle, Graham Chapman, Terry Gilliam, Terry Jones og Michael Palin Monty Pythons Flyvende Cirkus.
Truppen stod for en kulsort og nytænkende humor. Et eksempel er sketchen om Ministeriet for gakkede gangarter, hvor John Cleese er en nydeligt klædt embedsmand, komplet med bowlerhat, der beskæftiger sig med at udvikle gakkede gangarter.
Fyraftensmøde med John Cleese
Lars Møller har i tidens løb været sammen med John Cleese en del gange. Under den første festival i 1998 lykkedes det at få John Cleese med på en telefonforbindelse.
I 2010 da John Cleese gav et show i Musikhuset, lykkedes det Lars Møller at få ham til at være sammen med 75 af societetets medlemmer på et fyraftensmøde i Tivoli Friheden.
Her interviewede den store danske fan sit store engelske komiker-idol.
Så forbindelsen er tæt. Og spørgsmålet er, om John Cleese giver lyd fra sig, inden festugen er forbi.
- Vi er i kontakt. Jeg har faktisk lige sendt ham en mail, og jeg tænker nok, at vi hører fra ham. Han har mange fanklubber, men vi er lidt specielle. For eksempel er han imponeret over, at vi nu har holdt hyldestfestivaler for ham i tre årtier, siger Lars Møller.
En meget rar mand
Hvordan er John Cleese at være sammen med?
Han er et enormt rart og omsorgsfuldt menneske, siger Lars Møller, der sidst var sammen med John Cleese i maj.
- Jeg blev inviteret backstage, da han optrådte på værket i Randers, fortæller han
Programmet for festugens John Cleese festival kommer meget langt omkring. Søndag var der for eksempel debat om humor og galskab.
Mandag inviterer John Cleese alle udlændinge til et kursus, hvor de lærer at knække koden til den danske humor.
Lige præcist 60 aktiviteter bliver det til på den ni dage lange festival, hvor dagenes faste holdepunkt naturligvis er en konkurrence i gakkede gangarter på Klostertorvet.
Niels Bentzens far døde af grin: - En læge må ikke betragte en patient som besværlig
Anmeldelse: Festlig og krops-ekvilibristisk natkabaret
Anmeldelse: Festugens endagsfestival Ujazz
Stor forvirring: Skal omstridt cykelsti på havnen asfalteres eller ej?
Filmatiseringen af dansk bestseller: HBO-stjerne indspiller thriller i Aarhus
08:12 Pornotyve på rov i Den Gamle By: De må være blevet slemt skuffede
08:00 Kommer til Musikhuset: Signe Svendsen er klar med nye sange
07:27 Lars tabte 70 kilo på halvandet år: - Jeg skal aldrig være fed igen
Pornotyve på rov i Den Gamle By: De må være blevet slemt skuffede
Kommer til Musikhuset: Signe Svendsen er klar med nye sange
Skanderborg-træner: Vi har skulle vænne os til tempoet